**Република Србија**

**Општина Љубовија**

**-Општинско веће-**

Број: 06-129/2024-02

Датум: 13.06.2024. године

**Љ у б о в и ј а**

На основу члана 46. Закона о локалној самоуправи („Службени гласник Републике Србије“, број 129/2007, 83/2014-др.закон, 101/2016-др. закон, 47/2018 и 111/2021-др. закон), члана 77. Статута општине Љубовија („Службени лист општине Љубовија“, број 3/2019) и члана 24. став 7. Правилника о финансирању и суфинансирању програма/пројеката од јавног интереса за општину Љубовија које реализују удружења грађана, број: 06-91/2019-02 од 27.03.2019. године, Општинско веће општине Љубовија на седници одржаној дана 13.06.2024. године, доноси

**О Д Л У К У**

**о финансирању/суфинансирању програма и пројеката удружења из области социјалне и борачко-инвалидске заштите на територији општине Љубовија за 2024. годину**

**I** Одобрава се финансирање/суфинансирање програма и пројеката удружења из области социјалне и борачко-инвалидске заштите на територији општине Љубовија за 2024. годину, на следећи начин:

|  |  |  |  |
| --- | --- | --- | --- |
| **Р.б** | **Назив подносиоца** | **Назив пројекта** | **Износ додељених средстава** |
| 1. | Удружење жена „ Вила“ Љубовија | Са традицијом и културом Азбуковице | 70.000,00 |
| 2. | Удружење ратних и мирнодопских војних инвалида општине Љубовија | Очување и унапређење друштвеног положаја војних инвалида са подручја општине Љубовија | 150.000,00 |
| 3. | Удружење бораца НОР-а | Реализација социјалног и културно-историјског програма удружења | 130.000,00 |
| 4. | Удружење за младе и студенте са инвалидитетом | „ И ми смо на Дрини -Дринска регата за особе са инвалидитетом“ | 70.000,00 |
| 5. | Удружење параплегичара Мачванског округа | “ Приступачан превоз- једнаке могућности” | 50.000,00 |

**II** Носиоци програма/пројеката из става I диспозитива Одлуке су обавезни да, уколико су им одобрена мања средства за реализацију пројекта од тражених, у року од 8 дана од дана објаве Одлуке прецизирају активности и буџет програма/пројеката и исти ускладе са висином додељених средстава као и да о томе Комисији доставе допуну, односно измену предлога програма/пројеката. У супротном ће се сматрати да су одустали од предлога програма/пројеката.

**III** Са изабраним подносиоцима пројекта који су одабрани по Јавном конкурсу начелник Општинске управе општине Љубовија закључиће уговор којим се уређују међусобна права и обавезе уговорних страна.

**IV** Средства из члана 1. ове Одлуке планирана су Одлуком о буџету општине Љубовија за 2024. годину на конту 481 - дотације невладиним организацијама, програмска активност 0902-0016.

**V** За реализацију ове Одлуке надлежна је Општинска управа општине Љубовија.

**VI** Ову Одлуку објавити на интернет страни општине Љубовија [www.ljubovija.rs](http://www.ljubovija.rs).

**О б р а з л о ж е њ е**

Општина Љубовија је у Одлуци о буџету за 2024. годину на конту 481 - дотације невладиним организацијама обезбедила средства у износу од 600.000,00 динара за финaнсирање/суфинансирање програма и пројеката удружења из области социјалне и борачко-инвалидске заштите за 2024. годину. Правилником о финансирању и суфинансирању програма/пројеката од јавног интереса за општину Љубовија које реализују удружења грађана дефинисан је начин доделе средстава из буџета кроз спровођење јавног конкурса.

Општинско веће општине Љубовија je дана 09.04.2024. године расписало Јавни конкурс за доделу средстава из буџета општине Љубовија у 2024. години за финансирање и суфинансирање програма/пројеката удружења из области социјалне и борачко-инвалидске заштите за 2024. годину, број 06-129/2024-02 (у даљем тексту: Јавни конкурс).

На оглашени Јавни конкурс је пристигло пет пријава те је Комисија за доделу средстава за финансирање/суфинансирање програма и пројеката удружења из области социјалне и борачко-инвалидске заштите, именована Решењем начелника Општинске управе општине Љубовија, прегледала исте, извршила бодовање и доставила Општинском већу Предлог пројеката који ће се финансирати/суфинансирати из буџета општине Љубовија у 2024. години.

Општинско веће општине Љубовија је на седници одржаној дана 13.06.2024. године разматрало Предлог Комисије и на основу истог донета је Одлука као у диспозитиву.

**ПРЕДСЕДНИК**

**ОПШТИНСКОГ ВЕЋА**

**Милан Јовановић с.р.**